**Δημιουργικές Εργασίες**

**Μόνος ή μόνη στο σπίτι. Πάρε τον πλάστη, και άνοιξε το φύλλο μια ζυμαρο-ιστορίας**

1. «Τρεις ελιές και μια ντομάτα… αγαπώ μια μαυρομμάτα»

Να γράψεις τρεις λέξεις που σχετίζονται μεταξύ τους και μια τελείως άσχετη.

Για παράδειγμα «καρότο», «πατάτα», «σούπα», «πέτρα» ή «ελιές», «ντομάτα», «πιπέρι», «μαυρομμάτα».

Στην συνέχεια, δοκιμάστε να γράψετε μια σύντομη ιστορία, χρησιμοποιώντας όλες τις λέξεις, σχετικές ή άσχετες μεταξύ τους.

1. Η δίαιτα της λογικής. Μία παράγραφος με αυτόματη γραφή, με αλάτι και λεμόνι, χωρίς λογική, από Δευτέρα ως Παρασκευή…

Ξεκίνησε τη Δευτέρα. Να γράφεις κάθε μέρα ό,τι σου κατέβει στο κεφάλι, χωρίς να σκέφτεσαι. Φύλαγε τα χαρτάκια αυτά με τις σκέψεις σου σε ένα συρτάρι.

Το Σαββατοκυρίακο να βγάλεις από το συρτάρι τα χαρτάκια και να δοκιμάσεις να δεις ποιες φράσεις ή ποιες ιδέες δεν χρειάζεσαι ή δεν σου αρέσουν. Από αυτές που σου άρεσαν και νομίζεις ότι είναι χρήσιμες, φτιάξε μια ιστορία με 2-5 παραγράφους.

1. Αυτόματη χύτρα γραφής…

Όπως ανεβαίνει το κουμπί μίας αυτόματης χύτρας ταχύτητας, έτσι κι εσύ δοκίμασε σε ελάχιστα λεπτά να γράψεις όσα πιο πολλά αστεία ονόματα ηρώων, πριν σφυρίξει η χύτρα και αρχίσει να βγαίνει ο ατμός…

Για παράδειγμα μπορεί να είναι ο Γιάννης Ανεμογιάννης, η Μαρία η Μπαταρία, η Έλλη η Κουνέλλη, η Λόλα Φραντζόλα, ο Κώστας ο Μπουλτόζας κ.ά.

Διάλεξε μόνο δύο από αυτά και γράψε ένα σύντομο διάλογο.